ปตท.บางจากลดเบนซิน80ส.ต./ลิตร
ปตท. บางจากลดเบนซิน-แก๊สโซฮอล์ทุกชนิด80สตางค์/ลิตรยกเว้น E85มีผลพรุ่งนี้
9 พ.ค. 2553

ปตท. บางจากลดเบนซิน-แก๊สโซฮอล์ทุกชนิด80สตางค์/ลิตรยกเว้น E85มีผลพรุ่งนี้
บมจ.บางจาก ปิโตรเลียม (BCP) ประกาศปรับลดราคาขายปลีกน้ำมันเบนซิน 91, แก๊สโซฮอล์ 91, 95 และ E20 ลงลิตรละ 80 สตางค์ (ยกเว้น E85) ส่วนดีเซลคงเดิม โดยมีผลตั้งแต่เวลา 05.00 น.วันพรุ่งนี้(10 พ.ค.) เป็นต้นไป เนื่องจากสถานการณ์ราคาน้ำมันโลกก่อนหน้านี้ปรับตัวลดลงต่อเนื่อง
ด้านนายจักกฤช จารุจินดา ผู้จัดการฝ่ายกลยุทธ์ตลาดขายปลีก  ปตท. กล่าวว่า จากราคาน้ำมันตลาดโลกที่ลดลงอย่างรวดเร็ว ทำให้ ปตท.ตัดสินใจประกาศปรับลดราคาน้ำมันกลุ่มเบนซิน ยกเว้นอี 85 มีผลพรุ่งนี้เช้า  80 สตางค์ต่อลิตร ส่วนกลุ่มดีเซล คาดว่าหากราคาน้ำมันตลาดโลกลดลงอีก ปตท.จะมีการปรับลดในสัปดาห์ที่จะถึงนี้ได้ ซึ่งเป็นเช่นนี้เพราะค่าการตลาดดีเซลยังต่ำกว่าที่ควรจะเป็น          ทั้งนี้ ราคาน้ำมันตลาดโลกปรับลดลงรุนแรงทุกตลาด เนื่องจากนักลงทุนยังคงมีความตื่นตระหนกเกี่ยวกับ ปัญหาหนี้สินของกรีซ อาจฉุดรั้งการฟื้นตัวของเศรษฐกิจโลก ส่งผลให้นักลงทุนเทขายเงินยูโร รวมถึงสินทรัพย์เสี่ยงอื่น ๆ เช่น น้ำมัน และหุ้น และหันไปลงทุนในเงินดอลลาร์สหรัฐ ซึ่งเป็นสินทรัพย์ที่มีความเสี่ยงต่ำกว่า          ทั้งนี้ ส่งผลให้ราคาขายปลีกน้ำมันตามสถานีบริการของบางจากฯ ในเขตกรุงเทพฯ และปริมณฑล เป็นดังนี้ เบนซิน 91 อยู่ที่ลิตรละ 36.84 บาท, แก๊สโซฮอล์ 95 อยู่ที่ลิตรละ 33.04 บาท, แก๊สโซฮอล์ 91 อยู่ที่ลิตรละ 31.54 บาท , E20 อยู่ที่ลิตรละ 30.74  บาท และ E85 อยู่ที่ลิตรละ 20.32 บาท ส่วนดีเซลอยู่ที่ลิตรละ 29.89 บาท และไบโอดีเซล B5 อยู่ที่ลิตรละ 28.69 บาท.